text: Grupper stødte sammen: Bil blev angrebet med køller
  17 april 2018 kl. 14.14
  Der har igen været en voldelig episode mellem to grupper i Esbjerg.
  
  Opdateret 18.30 med udtalelse fra politiet.
  To grupper fra Esbjerg er igen stødt sammen.
  Det skete tirsdag eftermiddag omkring 15.14 i krydset Spangsbjerg Møllevej og Degnevej i Esbjerg.
  - Her holdt en sort Mercedes med to medlemmer fra den ene gruppe overfor rødt. Bagfra kommer en bordeux-farvet Audi med fire medlemmer fra den anden gruppe, som springer ud af bilen og overfalder de to i bilen foran, siger vagtchef Ole Aamann fra Syd- og Sønderjyllands Politi til TV SYD. 
  Der blev brugt køller ved overfaldet. Gruppen fra den røde Audi stak af, men nåede dog ikke langt.
  - Vi har en patrulje, der ser en Audien køre i meget høj fart. De bringer den til standsning, og vi har efter undersøgelser og vidneafhøringer fået bekræftet, at vi havde fat i de rigtige. De vil blandt andet blive sigtet for kvalificeret vold, siger vagtchefen.
  Syd- og Sønderjyllands Politi modtager forsat gerne henvendelser fra folk, der har været vidner til episoden.
  Politiet kan kontaktes på 1-1-4.
  
  